
Fiatal futballisták sérüléseinek megelőzésére alkalmazott intervenciós program hatékonyságának vizsgálata

Kulcsszavak: Gyógytorna; secunder prevenció; egyensúylfejlesztés, sérülésmegelőzés; labdarúgás
Bevezetés: Szakirodalmi kutatások szerint egy komplex fizioterápiás intervenciós program integrálása a
futballisták edzéstervébe jelentős mértékben javíthatja a fiatalkorú sportolók teljesítményét, és hosszú
távon alapvető fontosságú a sérülések megelőzése szempontjából.
Célok, hipotézisek: Kutatásunk célja olyan intervenciós program kidolgozása volt, amely megelőzésről
szóló előadást, prevenciós megközelítéseket és egy speciális mozgásprogramot tartalmazott, fókuszálva a
statikus és dinamikus egyensúly fejlesztésére. Célunk volt továbbá, hogy összehasonlítsuk az intervenciós
programot végző csoport eredményeit egy konvencionális gyógytornában részesülő és egy rendszeres
sportot nem végző csoport eredményeivel.
Módszertan: Intervenciós programunk előtt és közvetlenül az után kérdőíves felmérést végeztünk, amelyet
fizikális állapotfelmérés követett mindhárom csoportban. A felméréseket a Side Hop Teszt (SHT),
Módosított Bass Teszt (MBASS), Módosított Single Leg Stance Teszt (MSLST) és a HUR Balance Board
segítségével végeztük. A 6 hónapos intervenciót követően 3 hónappal ismételtük meg a sportsérülések
monitorozását egy ellenőrző kérdőív segítségével.
Eredmények: Kutatásunkban összesen 74 fő vett részt. Az intervenciós csoportunkba 24 főt (átlagéletkor:
11,70±0,62 év), a konvencionális gyógytorna csoportba 25 főt (átlagéletkor: 11,76±0,59 év), valamint a
nem sportoló csoportba 25 főt vontunk be (átlagéletkor: 11,80±0,57 év). Az intervenciós csoportban az
SHT, SLST és MBASS tesztek tekintetében erősen szignifikáns javulás volt megfigyelhető (p<0,001). A
HUR vizsgálat eredményi szerint az intervenciós csoportban szignifikáns javulás volt látható (p=0,002),
míg a gyógytornában részesülők és a nem sportoló csoport eredményei nem változtak szignifikánsan
(p>0,05). Az intervenciós csoport 12,5%-a használt a program előtt valamilyen sérülést megelőző eszközt,
mely érték 100%-ra emelkedett az intervenciós program után; továbbá szignifikánsan kevesebb sérülés volt
az intervenciós csoportban (p=0,017), míg a gyógytorna csoportban nem volt szignifikáns csökkenés
tapasztalható (p=0,232).
Megbeszélés: Eredményeink alapján megállapítottuk, hogy egy komplex gyógytorna
intervenciós program szignifikánsan javította az egyensúlyozó képességet, csökkentette a sérülések
számát, és hatékonyan támogatta a prevenciót a vizsgált csoportban.



